Vallankumousjuhla Helsingissä eilen
Vallankumousjuhla Helsingissä eilen.

   Eilen viettivät tänne sijoitetut sotajoukot ja Venäjän valtion tehtaiden työväestö 5-vuotisjuhlaa Lenan kaivosalueella tapahtuneen verinäytelmän johdosta.

Sotaväenosastot kokoutuivat Senaatintorille k:lo puoli 11, Rautatientorille puoli 1, Kaivopuistoon puoli 1 ja Hietalahdentorille k:lo 1. Eri paikkoihin sijoitetut kolonnat marssivat vuorotellen kokoutumisjärjestyksessä Kauppatorille entisen Keisarillisen palatsin edustalle, jonne oli rakennettu köynnöksillä ja punaisella kankaalla koristettu puhujalava. Kunkin kolonnan edustalla kulki matkalla Kauppatorille punaisella kankaalla koristettu automobiili. Ohjelmassa määrätyssä järjestyksessä asettuivat kolonnat puhujalavan eteen. Paikalleen asettuessa tervehti joukkoja soittokunta. Palatsista astuivat puhujalavalle toimeenpanevan komitean jäsenet, jotka pitivät vuoron perään puheita kokoutuneille sotajoukoille. Puhujia tervehdittiin raikuvin hurraa-huudoin, joihin yhtyivät katukäytäville keräytyneet kansanjoukot ja sotilaat. Hyvässä sotilaallisessa järjestyksessä marssi ensimmäinen kolonna punalippuineen Esplanaadinkatua torilta antaen sijaa toiselle, kolmannelle ja neljännelle kolonnalle, joille toimeenpanevan komitean jäsenet uudistivat puheensa. Eräs kolonna kantoi m. m. suurta punaista lippua, johon oli kirjoitettu: "Suomalaiset toverit. Me olemme teidän kanssa. Eläköön kahdeksantuntinen työpäivä." Toinen kolonna kantoi suurta kuvaa, johon oli kuvattu maa- ja merisotilas, työmies ja vapauden immyt. Soittaen ja laulaen hajautuivat kolonnat kukin taholleen. Mielenosoituksen aikana oli raitiotieliikenne pysähdyksissä, mutta työt olivat kaikissa suomalaisissa tehtaissa ja liikkeissä täydessä käynnissä. Talot olivat lipuilla koristetut.

</div>

Lähde
Helsingin Sanomat 18.4.1917 s. 5.

Helsingin Sanomat
1917